**Valentín Beniak** (\* 19. február 1894, Chynorany – † 6. november 1973, Bratislava) bol slovenský básnik a prekladateľ, predstaviteľ symbolizmu, ktorý sa angažoval aj politicky aj počas existencie Slovenského štátu.

Životopis
---------

Narodil sa v roľníckej rodine a vzdelanie získaval v rokoch 1900 – 1906 v Chynoranoch, v rokoch 1913 v Topoľčanoch a v rokoch 1914 – 1916 v Nitre. V rokoch 1916 – 1917 pokračoval v štúdiu na právnickej fakulte v Budapešti, no z finančných dôvodov musel štúdium zanechať. Pracoval ako praktikant na notárskom úrade, neskôr ako podnotár v Bánove, v rokoch 1919 – 1935 bol vedúcim notárom v Chynoranoch, v rokoch 1936 – 1939 v Novej Bani. V roku 1939 sa presťahoval do Bratislavy, kde pracoval ako úradník. Pôsobil v prezidentskej kancelárii Jozefa Tisa a neskôr pokračoval vo svojej úradníckej kariére ako vedúci na sekretariáte ministerstva vnútra (od roku 1940 bol ministrom Šaňo Mach). V roku 1939 alebo 1940 bol zvolený za predsedu Spolku slovenských spisovateľov a vo funkcii zotrval až do roku 1945, kedy začal pracovať na Povereníctve školstva a osvety. V roku 1947 odišiel do dôchodku.

Tvorba
------

Publikovať začal v roku 1922 v časopise Slovenské pohľady. Na jeho tvorbu vplývali napr. Ivan Krasko, Endre Ady či Jiří Wolker. Vo svojich básňach vyjadroval najmä hlboké putá k domovu, k rodnej zemi a jej ľuďom. Preciťoval tragiku ľudských osudov, ale i vlastného života, lásku k človeku a súcit s jeho nešťastím, no taktiež sa s čitateľmi delil o dojmy so stretnutiami so svetom. Vo svojej tvorbe začínal s dielami, ktoré sa radili k symbolizmu a poetizmu (*Ozveny krokov, Lunapark* a i.) a v zrelej tvorbe sa sústredil na problematiku existenciálnu (napr. *Plačúci Amor, Sonety podvečerné*). Jeho knihy veršov vyšli v troch zväzkoch *Vybraných spisov*. Po skončení 2. svetovej vojny sa venoval viac prekladom, a to najmä z anglickej, maďarskej a nemeckej literatúry (William Shakespeare, Johann Wolfgang Goethe, Oscar Wilde, Imre Madách a iní).

Dielo
-----

### Básnické zbierky

* 1928 – *Tiahnime ďalej oblaky*
* 1931 – *Ozveny krokov*
* 1933 – *Kráľovská reťaz*
* 1936 – *Lunapark*
* 1936 – *Poštový holub*
* 1938 – *Bukvica*
* 1939 – *Vigília*
* 1941 – *Žofia*
* 1942 – *Druhá Vigília*
* 1942 – *Popolec*
* 1942 – *Strážcovia a strážkyne Slovenska* (spoluautor Martin Benka)
* 1944 – *Igric*
* 1967 – *Hrachor*
* 1969 – *Plačúci Amor*
* 1970 – *Sonety podvečerné*
* 1971 – *Medailóny a medailónky*

---

### Výbery z básní

* 1966 – *Reťaz*
* 1968 – *Klásky zo zberu*

### Vybrané spisy

* 1975 – *Domov a diaľky*, 1. diel
* 1976 – *Piesne podvečerné*, 2. diel
* 1981 – *Igricove spevy*, 3. diel

### Ostatné diela

* 1943 – *Sebe i vám*, eseje
* 1957 – *Večerná blýskavica*, výber z maďarskej poézie 20. storočia

Referencie
----------

1. ↑  Záznam o narodení krste v matrike farnosti Chynorany, záznam č. 14; priezvisko písané "Benyák"
2. ↑   *Valentín Beniak* [online]. Literárne informačné centrum, 2019-03-11, [cit. 2020-09-24]. Dostupné online.
3. ↑  PAVČÍK, Filip. *Spisovatelia v zajatí režimu slovenského štátu* [online]. Historický ústav SAV, Petit Press, [cit. 2020-09-24]. Dostupné online.
4. ↑   *Dubček áno, Schuster nie. Komunistický režim chcú poslanci označiť za zločinný* [online]. Pravda.sk, 2020-09-24, [cit. 2020-09-24]. Dostupné online.
5. ↑  TERAZ.SK. *Pred 125 rokmi sa narodil básnik Valentín Beniak* [online]. TERAZ.sk, 2019-02-19, [cit. 2020-09-24]. Dostupné online.

|  |  |
| --- | --- |
| Portal | Literárny portál |

Autoritné údaje: * abART: 33683
* BnF: 12746003z
* GND: 120170191
* ISNI: 0000 0001 0871 4137
* LCCN: n81125716
* NK ČR: jn20000600806
* SNK: 165415
* VIAF: 13131615
* WorldCat: lccn-n81125716